लखनऊ. यूपी में सरकारी स्कूलों में देर से पहुंचने वाले शिक्षकों के लिए अब विभाग नकेल कसने की तैयारी कर रहा है। सूबे के बेसिक शिक्षा विभाग ने एक ऐसा सॉफ्टवेयर तैयार किया है जिससे बेसिक शिक्षा से जुड़े सरकारी स्कूलों में टीचर्स को समय से स्कूल पहुंचना पड़ेगा। इतना ही नहीं उन्हें स्कूल में बच्चों की अटेंडेंस लेकर उसे स्कूल खुलने के बाद एक घंटे के अंदर ही उसे विभाग को उपलब्ध भी कराना होगा। ऐसा नहीं करने वाले टीचर्स पर विभाग कड़ी कार्रवाई करेगा।
बताते चलें कि सूबे के बेसिक शिक्षा मंत्री अहमद हसन ने प्रदेश में विभाग से जुड़े सरकारी स्कूलों में टीचर्स और बच्चों की गैरहाजिरी और विभाग के बजट के दुरुपयोग पर चिंता जताई थी। इसके बाद विभाग ने इस व्यवस्था को तैयार किया है। सब कुछ सही रहा तो जनवरी से इस व्यवस्था को विभाग लागू करवा देगा।
टीचर दर्ज करवाएंगे ऑनलाइन हाजिरी, ये होगा तरीका
राजधानी के जिला बेसिक शिक्षा अधिकारी डॉ. प्रवीण मणि त्रिपाठी ने बताया कि इस योजना पर विचार चल रहा है। लेकिन, अभी कंफर्म नहीं है कि इसे कब से शुरू किया जाएगा। फिलहाल, अधिकारी स्कूलों का जो निरीक्षण करते हैं, उसे ऑनलाइन डाला जाएगा। विभाग का प्रयास है कि जनवरी में इसकी पहल की जाए। इसे जल्द से जल्द लागू करवाया जाना है।
मोबाइल पर भेजना होगा मैसेज
बीएसए के मुताबिक, ऑनलाइन सॉफ्टवेयर के जरिए शिक्षकों को सुबह स्टूडेंट्स की उपस्थिति के बाद अपने मोबाइल से बेसिक शिक्षा परिषद को मैसेज भेजना होगा। इस मैसेज के पहुंचते ही परिषद के सॉफ्टवेयर में विद्यार्थियों की हाजिरी लग जाएगी। स्टूडेंट्स उपस्थिति के आधार पर ही विद्यार्थियों को मिड डे मील और अन्य सभी योजनाओं का लाभ भी विधिवत रूप से दिलाया जाएगा। परिषदीय विद्यालयों में पढ़ने वाले बच्चों की संख्या और उन्हें मिलने वाली सरकारी सुविधाओं में पारदर्शिता रहे। इसके लिए शासन ने परिषदीय विद्यालयों में पढ़ने वाले बच्चों की हाजिरी ऑनलाइन करने की व्यवस्था की है। इस व्यवस्था से शिक्षक भी समय से विद्यालय पहुंचेंगे। प्रधानाध्यापक को अपने रजिस्टर्ड नंबर से ही छात्र-छात्राओं की हाजिरी स्कूल खुलने के समय के एक घंटे के अंदर ही भेजना होगा, ऐसा नहीं करने पर कार्रवाई होगी।
फाइल फोटो: बेसिक शिक्षा मंत्री अहमद हसन।
hin_Deva hin_Deva hin_Deva hin_Deva hin_Deva hin_Deva bho_Deva